Jørn Andersen bytter ut Nord-Korea med Sør-Korea.

Han er enig om en kontrakt på ett og et halvt år med den sørkoreanske klubben Incheon United.

Etter det TV 2 erfarer reiser Andersen til Sør-Korea lørdag og kommer til å skrive under på kontrakten med sin nye klubb mandag.

Han vil ha sin første trening med klubben samme dag.

Andersen hadde en årslønn på fire millioner kroner da han var landslagssjef i Nord-Korea fra 2016 til 2018, og kommer til å tjene enda bedre i nabolandet.

Incheon United ligger nest sist i K-League midtveis i sesongen, og det er kun ett lag som rykker ned fra ligaen. Nå er målet å redde plassen og hjelpe klubben opp på et høyere nivå.

Andersens nye hjemby, Incheon, er Sør-Koreas tredje største by, med rundt tre millioner innbyggere. Den grenser også mot hovedstaden Seoul.